Dockal ble overtidshelt for Rosenborg
Slik ble han den reddende engelen, da RBK igjen styrte mot Europa-exit før moroa i det hele har begynt. - Det var kjempebra. Det er en stor prestasjon, kommenterer tidligere Rosenborg-trener Nils Arne Eggen overfor VG Nett. - Men hadde det vært en katastrofe dersom de hadde røket ut? - De har ikke røket ut. Du kan ikke konstruere katastrofer! Jahn Ivar Jakobsen, som var med på det meste av Europa-suksessen under Eggen, hadde gitt opp før Dockal scoret. - Fra helvete til himmels. Det var helt magisk. Jeg kom ikke inn på kasakhstansk nett-TV, så jeg har fulgt med liveoppdateringer på nettet. Da det passerte 90 minutter gikk jeg ned til datteren min, var ganske forbannet og sa vi hadde røket ut. Jeg hylte da jeg kom opp igjen. Det var utrolig artig, sier Mini til VG Nett.Rosenborg så ut til å ha grei kontroll i hjemmeoppgjøret, og burde ha ledet med flere enn de to målene til Borek Dockal før pause. Men i løpet av det siste kvarteret raknet det for trønderne, og Roman Pakholiuk og Mansour Gueye utlignet - og skaffet med det to meget viktige bortemål. - Rosenborg er for dårlig til å avgjøre på hjemmebane. I det første oppgjøret ledet de 2-0, og klarte ikke sette spikeren i kisten, sier Mini. Dermed måtte Rosenborg enten score flere enn to mål eller vinne kampen for å avansere i borteoppgjøret i Kasakhstan torsdag. Etter halvtimen ble oppgaven verre, da Gueye igjen gjorde seg til målscorer ved å sette ballen mellom beina på Daniel Örlund i en situasjon der Per Verner Rønning ikke hang med i svingene. Daniel Fredheim Holm tente ei lykt av håp da han vendte på den såkalte femøringen og hang ballen i garnet, via stolpen.Rosenborg jaget seiermålet mot slutten av oppgjøret, men de største mulighetene fikk Ordabasy. Simen Wangberg fratok en motspiller en opplagt scoringsmulighet, og fikk se det røde kortet. Samtidig pekte dommeren på straffemerket. Etter litt bluss og mye kok på tribunen, ble ballen først satt i mål, før straffen måtte tas på nytt. Forsøk nummer to ble reddet av Örlund - som også leverte en kjemperedning senere i kampen. Og så, på overtid, dukket altså Dockal opp og banket Rosenborg videre i Europa Leauge fra om lag 17 meter. Det fikk det til å koke over for hjemmelagets supportere og flaskene til å fly. - Vi var nære ved å avgjøre det rett før vi fikk den siste scoringen, også. Fortjent, sa Jan Jönsson til adressa.no etter kampen. - Da vi i tillegg fikk skader og røde kort underveis, skjønte vi at vi trengte moral, en god prestasjon, - og litt marginer. Det var ingrediensene. Og de traff vi på, også, fortsatte han. - Det ser ut som om de møter Svervette i neste runde. Et lag midt på tabellen i Sveits bør man ha en god sjanse mot. Hadde det vært Molde som hadde møtt dem, hadde sjansene vært større. Nå møter også Molde et lag fra Sveits, men Basel er nok hakket hvassere, vurderer Jakobsen.
(Ordabasy - Rosenborg 1-2, 3-4 sammenlagt) Kollapsen i sluttminuttene på Lerkendal i forrige uke ble nesten utslagsgivende for Rosenborg. Så dukket Borek Dockal (23) opp på overtid.